Codul penal trece rapid prin Parlament. Adoptat fără ezitare în Senat, ajunge acum înapoi la comisia Iordache, pentru un aviz, apoi rapid în Camera Deputaţilor. Senatorul Cseke Attila explică decizia UDMR de a se abține de la vot: schimbările făcute sunt prea grave ca să voteze „pentru”.

Totuși, nu au decis să voteze „împotrivă”. Iar prezența lor în sală a asigurat cvorumul pentru votarea modificărilor la Codul penal.

„În ceea ce privește infracțiunea de abuz în serviciu: s-au introdus două chestiuni în plus la definiția abuzului în serviciu, și anume reducerea limitei maxime de pedeapsă de la 7 la 5 ani și sintagma „în scopul de a obține pentru soț, rudă sau afin până la gradul al doilea un folos patrimonial”. Cu aceste două chestiuni adăugate grupul UDMR nu poate să fie de acord”, a spus senatorul UDMR Cseke Attila.